**УКАЗАНИЯ ЗА УЧАСТИЕ ПРИ ВЪЗЛАГАНЕ НА ОБЩЕСТВЕНА ПОРЪЧКА С ПРЕДМЕТ: „СОФТУЕРНА И ХАРДУЕРНА АБОНАМЕНТНА ПОДДРЪЖКА НА МЯСТО В РЕЖИМ 7Х24 НА ПРОДУКТИ НА CHECK POINT“**

1. ОБЩИ УСЛОВИЯ

Тези указания определят правилата за подготовка и представяне на офертите за участие при възлагане на обществена поръчка на стойност по чл. 20, ал. 3, т. 2 от Закона за обществените поръчки (ЗОП), както и условията и реда, при които ще се избере изпълнител на обществената поръчка в съответствие със ЗОП и Правилника за прилагане на Закона за обществените поръчки (ППЗОП).

1. УКАЗАНИЯ ЗА ПОДГОТОВКА НА ОФЕРТИТЕ

Участник в обществената поръчка може да бъде всяко българско или чуждестранно физическо или юридическо лице или техни обединения, както и всяко друго образувание, което има право да изпълнява услуги, свързани с предмета на поръчката, съгласно законодателството на държавата, в която то е установено.

При подготвяне на офертата всеки участник трябва да се придържа точно към обявените от възложителя условия.

**Всички оферти се представят на български език.**

Всеки участник има право да представи само една оферта. Лице, което участва в обединение или е дало съгласие да бъде подизпълнител на друг кандидат или участник, не може да подава самостоятелна оферта. В процедурата за възлагане на обществената поръчка едно физическо или юридическо лице може да участва само в едно обединение.

При изготвянето на офертата не се допускат никакви вписвания между редовете, изтривания или корекции.

Документите и данните в офертата се подписват само от лица с представителни функции съгласно актуалното състояние на участника или от изрично упълномощени за това лица. Във втория случай се изисква да се представи пълномощно за изпълнението на такива функции.

Участниците могат да посочват в офертите си информация, която смятат за конфиденциална във връзка с наличието на търговска тайна. Когато участниците са се позовали на конфиденциалност, съответната информация не се разкрива от възложителя. Участниците не могат да се позовават на конфиденциалност по отношение на предложенията от офертите им, които подлежат на оценка.

**Представените образци в документацията за участие и условията, описани в тях, са задължителни за участниците**. **Предложенията на участниците трябва да бъдат напълно съобразени с тези образци. Копията на документите трябва да бъдат заверени от участника или законния му представител с гриф „Вярно с оригинала”, подпис и печат.**

При писмено искане, направено до три дни преди изтичането на срока за получаване на оферти, възложителят публикува най-късно на следващия работен ден в профила на купувача писмени разяснения по условията на обществената поръчка.

Документацията за участие е публикувана на интернет страницата на БНБ, в раздел „Профил на купувача“ на адрес:

<http://www.bnb.bg/AboutUs/AUPublicProcurements/AUPPList/PP_01224-2017-INV_7_BG>

1. ОПИСАНИЕ НА ПОРЪЧКАТА

1. Предмет: „Софтуерна и хардуерна абонаментна поддръжка на място в режим 7х24 на продукти на Check Point“. Настоящата обществена поръчка включва:

1. абонаментна поддръжка на продукти (хардуер и софтуер) на фирмата Check Point, включваща и поддръжка на място в режим 7x24 (седем дни в седмицата, двадесет и четири часа в денонощието) при възложителя, посочени в Приложение № 1 - „Техническа спецификация на продукти на Check Point. Абонаментната поддръжка се извършва съгласно Техническото задание на възложителя – Приложение № 2 иТехническото предложение на избрания за изпълнител участник;

1. разширена поддръжка на място, при необходимост, с цел осигуряване на оптимални конфигурации и настройки на всички притежавани от възложителя продукти (хардуер и софтуер), посочени в Приложение №1 „Техническа спецификация на продукти на Check Point. Разширената поддръжка на място се извършва съгласно Техническото задание на възложителя – Приложение № 2 и Техническото предложение на изпълнителя.

3. услуги по консултации по развитие и оптимизация на продуктите (хардуер и софтуер).

2. Срок за изпълнение – Срокът за изпълнение на обществената поръчка се определя на 12 месеца, считано от 01.09.2017 г. Договорът влиза в сила, считано от датата на договора, посочена в регистрационния номер от деловодната система на възложителя.

3. Критерий за оценка на офертите - обществената поръчка се възлага въз основа на икономически най-изгодната оферта, по критерий за оценка – най-ниска цена. Офертата с най-ниска цена се определя въз основа на показателите, посочени в „Методика за комплексна оценка и начин за определяне на оценката по всеки показател“.

1. ПРЕДСТАВЯНЕ НА ОФЕРТА, НЕОБХОДИМИ ДОКУМЕНТИ И ИЗИСКВАНИЯ КЪМ ТЯХ

Офертата се подава в запечатана непрозрачна опаковка, с ненарушена цялост, в рамките на определения в обявата краен срок, като върху плика се посочва:

1. наименование на поръчката;
2. наименование на участника;
3. адрес за кореспонденция, по възможност телефон, факс и/или e-mail;

Върху опаковката не се поставят никакви други обозначения.

При приемане на офертата върху опаковката се отбелязват поредния номер, датата и часа на получаването и посочените данни се записват във входящ регистър, за което на приносителя се издава документ.

Възложителят не приема за участие в обществената поръчка и връща незабавно на участниците оферти, които са представени след изтичане на крайния срок за получаване или са в незапечатана опаковка или в опаковка с нарушена цялост. Оферта може да се подаде по пощата с препоръчано писмо с обратна разписка. В случай че офертата е подадена по пощата, същата следва да бъде получена от възложителя до 15:45 часа на 09.08.2017 г.

Срокът на валидност на офертите е до 18:00 ч. на 01.11.2017 г определен в обявата.

Съдържание на офертата:

1. Опис на предлаганите документи, съдържащи се в офертата (свободен формат на текстово оформяне)

2. Представяне на участника по образец, с включени следните приложения:

a) Пълномощно на лицето, упълномощено да представлява участника в поръчката, когато участникът не се представлява от лицата, посочени със съответните правомощия в документа за регистрация (представя се ако е приложимо);

b) Копие на документ за самоличност - когато Участникът е физическо лице;

c) При участници обединения - копие на договора за обединение, а когато в договора не е посочено лицето, което представлява участниците в обединението - и документ, подписан от лицата в обединението, в който се посочва представляващия; (представя се, ако е приложимо);

3. Декларация по чл. 97, ал. 5 от ППЗОП за обстоятелствата по чл. 54, ал. 1, т. 1, 2 и 7 от ЗОП – по образец;

4. Декларация по чл. 97, ал. 5 от ППЗОП за обстоятелствата по чл. 54, ал.1, т. 3-5 от ЗОП – по образец;

5. Декларация по чл. 66, ал. 1 от ЗОП относно видовете работи, които ще се изпълняват от подизпълнител – по образец;

6. Декларация от подизпълнителя (представя се ако е приложимо) – по образец;

7. Декларация по чл. 3, т. 8 и чл. 4 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици – по образец;

8. Техническо предложение за изпълнение на поръчката – по образец, към което се представя:

**- Оторизационно писмо от производителя на оборудването за поддръжка и доставка на софтуер на продуктите на Check Point.**

9. Ценово предложение – по образец.

1. **Условия, на които трябва да отговарят участниците**

В обществената поръчка може да участва всяко българско или чуждестранно физическо или юридическо лице или техни обединения, което отговаря на условията, посочени в Закона за обществените поръчки (ЗОП), Правилника за прилагане на ЗОП (ППЗОП) и посочените в настоящите указания изисквания на възложителя. Не се допуска пряко или косвено участие в настоящата обществена поръчка на дружествата, регистрирани в юрисдикции с преференциален данъчен режим и на контролирани от такива дружества лица, включително и чрез гражданско дружество/консорциум, в което участва дружество, регистрирано в юрисдикция с преференциален данъчен режим, освен при наличие на изключенията по смисъла на чл. 4 от Закона за икономическите и финансовите отношения с дружества, регистрирани в юрисдикции с преференциален данъчен режим, контролираните от тях лица и техните действителни собственици.

Свързани лица\* не могат да бъдат самостоятелни участници в обществената поръчка. *\*Свързани лица са тези по смисъла на §2, т. 45 от Допълнителните разпоредби на ЗОП.*

**ВАЖНО**: **Избраният изпълнител следва да е оторизиран от производителя на оборудването, че има правата за поддръжка и доставка на софтуер на продуктите на Check Point.** Изпълнението на посоченото изискване се доказва, чрез представянето към Техническото предложение на участника на **копие от Оторизационно писмо от производителя на оборудването** за поддръжка и доставка на софтуер на продуктите на Check Point.

**Изисквания за личното състояние:**

За участниците НЕ следва да са налице основанията по чл. 54, ал. 1, т. 1-5 и 7 от ЗОП. Участник, за когото е налице основание по чл. 54, ал. 1, т. 1-5 и 7 от ЗОП, има право да представи доказателства, че е предприел мерки, които гарантират неговата надеждност, въпреки наличието на съответното основание за отстраняване. Посоченото основание за отстраняване се прилага и когато кандидат или участник в процедурата е обединение от физически и/или юридически лица и за член на обединението са налице обстоятелствата по чл. 54, ал. 1, т. 1-5 и 7 от ЗОП, както и за предложените подизпълнители и за третите лица, в случай че участникът е оферирал такива.

**Важно!!! При подаване на оферта участникът декларира липсата на основанията за отстраняване с декларации по образец на Възложителя.**

Декларация за липса на обстоятелствата по чл. 54, ал. 1, т. 1, 2 и 7 от ЗОП, се подписва от лицата, които представляват участника. Когато участникът се представлява от повече от едно лице, декларацията за обстоятелствата по чл. 54, ал. 1, т. 3-5 от ЗОП, се подписва от лицето, което може самостоятелно да го представлява. Когато участникът предвижда участието на подизпълнители или се позовава на капацитета на трети лица, декларациите се подписват и от тях. Когато участникът в обществената поръчка е обединение, всеки член на обединението следва да подпише и двете декларации.

**Правоспособност за упражняване на професионална дейност:** Не се изисква.

**Технически и професионални способности:**

Всеки от участниците:

1. Трябва да е сертифициран за разработена и внедрена система за управление на качеството по БДС EN ISO 9001:2008 в областта на информационните и комуникационните технологии с обхват предмета на поръчката, или еквивалент;

При представяне на оферта за участие, изпълнението на посоченото изискване се отбелязва в Представянето на участника, а при подписване на договора, избраният изпълнител представя копие заверено „Вярно с оригинала“ на сертификат за разработена и внедрена система за управление на качеството по БДС EN ISO 9001:2008 в областта на информационните и комуникационните технологии с обхват предмета на поръчката или еквивалентен.

2. За последните три години, считано от датата на подаване на офертата да има изпълнени минимум 3 (три) дейности, с предмет и обем, идентични или сходни\* с тези на поръчката.

\* за сходни с предмета и обема на поръчката, изпълнени услуги, се приемат: услуги по абонаментна поддръжка на комуникационни продукти и продукти за информационна сигурност Firewall с обем не по-малък от обема, посочен в техническата спецификация – Приложение № 1.

При представяне на оферта за участие, изпълнението на посоченото изискване се отбелязва в Представянето на участника, а при подписване на договора, избраният изпълнител представя списък на услугите, които са идентични или сходни с предмета на обществената поръчка, с посочване на стойностите, датите и получателите, заедно с доказателство за извършената услуга.

3. Да разполага с най-малко трима сертифицирани технически специалисти за продуктите на Check Point, които ще реализират изпълнението на поръчката.

При представяне на оферта за участие, изпълнението на посоченото изискване се отбелязва в Представянето на участника, а при подписване на договора, избраният изпълнител представя Списък на персонала, който ще изпълнява поръчката, в който е посочена професионалната компетентност на лицата.

Когато участникът е обединение, което не е юридическо лице, съответствието с критериите за подбор се доказва от обединението участник, а не от всяко от лицата, включени в него, с изключение на съответна регистрация, представяне на сертификат или друго условие, необходимо за изпълнение на поръчката, съгласно изискванията на нормативен или административен акт и съобразно разпределението на участието на лицата при изпълнение на дейностите, предвидено в договора за създаване на обединение, съгласно чл. 59, ал. 6 от ЗОП.

Съгласно разпоредбите на чл. 65 от ЗОП, участниците могат да се позоват на капацитета на трети лица. За тях трябва да бъдат изпълнени изискванията на чл. 65, ал. 2-4 от ЗОП. Възложителят ще изиска от участниците да заменят посочени от тях трети лица, ако те не отговарят на някое от условията на чл. 65, ал. 4 от ЗОП.

Подизпълнителите трябва да отговарят на критериите за подбор съобразно вида и дела от поръчката, които ще изпълняват и за тях да не са налице основания за отстраняване от процедурата.

1. РАЗГЛЕЖДАНЕ НА ОФЕРТИТЕ

Разглеждането и оценката на офертите ще се извърши от назначена от възложителя комисия на датата и часа, посочени в обявата за събиране на оферти за обществената поръчка. Отварянето на офертите е публично и на него могат да присъстват участниците в обществената поръчка или техни упълномощени представители. Възложителят със заповед определя състав на комисия от нечетен брой лица, които да разгледат и оценят получените оферти.

Комисията може при необходимост да иска разяснения за данни, заявени от участниците, и/или да проверява заявените данни, включително чрез изискване на информация от други органи и лица.

Комисията може да изисква от участниците по всяко време да представят всички или част от документите, чрез които се доказва информацията, посочена в офертата им, когато това е необходимо за законосъобразното провеждане на обществената поръчка.

Комисията съставя протокол за разглеждането и оценката на офертите и за класирането на участниците. Комисията класира участниците по степента на съответствие на офертите с предварително обявените от възложителя условия.

1. ОТСТРАНЯВАНЕ НА УЧАСТНИЦИ

Отстранява се участник:

а) който не е представил някой от документите, посочени в настоящата документация;

б) който е представил оферта, която не отговаря на условията на възложителя.

1. СКЛЮЧВАНЕ НА ДОГОВОР

С класирания на първо място участник възложителят сключва писмен договор в 30‑дневен срок от датата за определяне на изпълнител. Договорът се сключва при наличието на документите, доказващи липсата на обстоятелствата за отстраняване по чл. 54, ал. 1, т. 1 от ЗОП (свидетелство за съдимост) и по чл. 54, ал. 1, т. 3 от ЗОП (удостоверение от органите по приходите и удостоверение от общината по седалището на възложителя и на участника).

Когато участникът, избран за изпълнител, е чуждестранно лице, той представя съответните документи, издадени от компетентен орган, съгласно законодателството на държавата, в която участникът е установен. Когато в съответната държава не се издават документи за посочените обстоятелства или когато документите не включват всички обстоятелства, участникът представя декларация, ако такава декларация има правно значение съгласно законодателството на съответната държава. Когато декларацията няма правно значение, участникът представя официално заявление, направено пред компетентен орган в съответната държава.

Преди сключването на договор за обществена поръчка, участникът определен за изпълнител, следва да предостави актуални документи, удостоверяващи съответствието с поставените критерии за подбор. Документите се представят и за подизпълнителите и третите лица, ако има такива. Не се налага да бъдат представени посочените документи в следните случаи: 1. вече са били предоставени от участника или са служебно известни, или 2. могат да бъдат осигурени чрез пряк и безплатен достъп до националните бази данни на държавите членки. В случай, че участникът определен за изпълнител не представи документи удостоверяващи съответствието с поставените критерии за подбор, Възложителят може да сключи договор със следващия класиран участник.

Определеният изпълнител трябва да представи гаранция за изпълнение на договора в размер на 3 % от сумата по чл. 2, ал. 5 от проекта на договор. Гаранцията, представена от избрания изпълнител, следва да отговаря на изискванията, посочени в раздел VII. „Гаранция за изпълнение“ от проекта на договор.